เมล็ดในงิ้ว (ดอกแดง) มีประโยชน์อย่างไร
a. นำไปคั้นน้ำมัน ใช้ทำอาหารและสบู่
b. ให้เส้นใยใช้ทำเชือก
c. เป็นยาบำรุง
d. เป็นยาทาภายนอก
e. ใช้ทำไม้จิ้มฟัน ไม้ขีดไฟ
คำตอบได้แก่ a.  เนื่องจาก เพราะเมล็ดในงิ้ว (ดอกแดง) นำไปคั้นน้ำมัน ใช้ทำอาหารและสบู่

นุ่น หมายถึง ปุยของผลงิ้วโดยเฉพาะ เนื่องจากในขณะนั้นต้นนุ่น (Ceiba pentandra) ยังไม่มีผู้นำเข้ามาปลูกในเมืองไทย คนไทยจึงรู้จักแต่นุ่นจากต้นงิ้วซึ่งเป็นต้นไม้ที่มีถิ่นกำเนิดดั้งเดิมอยู่ในเมืองไทย หลังจากนั้นเมื่อมีผู้นำต้นไม้ชนิดหนึ่งซึ่งมีผลให้ปุยเหมือนนุ่นจากผลงิ้ว ชาวไทยจึงเรียกต้นไม้ชนิดนั้นว่า “ต้นนุ่น” บ้าง “ต้นงิ้ว” บ้าง แต่เนื่องจากต้นไม้ชนิดใหม่นี้ไม่ใช่ต้นงิ้วที่มีอยู่เดิม จึงเรียกให้เห็นความแตกต่างระหว่าง “งิ้วดอกขาว” เนื่องจากมีดอกสีขาวต่างจากงิ้วเดิมที่มีดอกสีแดง

ปัจจุบันชาวไทยภาคกลางเรียกต้นไม้ชนิดใหม่ว่า “ต้นนุ่น” แต่ในภาคเหนือและภาคตะวันออกเฉียงเหนือเรียกว่า “ต้นงิ้ว” โดยไม่ค่อยมีคำว่า “ดอกขาว” ต่อท้ายอีกแล้ว เนื่องจากมีผู้ปลูกต้นงิ้ว (ดอกขาว) มากขึ้นทุกที ในขณะที่ต้นงิ้วดั้งเดิมที่ขึ้นเองตามธรรมชาติมีน้อยลงทุกทีเพราะไม่มีคนปลูกเนื่องจากผลเล็ก ให้ปุยน้อย และลำต้นสูง มีหนามแหลมยากแก่การเก็บเกี่ยวผล ดังนั้น คำว่าต้นงิ้วในอนาคตจึงคงใช้เรียกต้นงิ้วดอกขาว ส่วนต้นงิ้วดั้งเดิมคงเรียกจำเพาะลงไปว่าต้นงิ้วดอกแดง เช่นเดียวกับกรณีต้นจามจุรี (ดอกแดง) ที่มาจากต่างประเทศเข้ามาแทนที่ต้นจามจุรี (ดอกเหลือง) ซึ่งเป็นของดั้งเดิมนั่นเอง

ประโยชน์ด้านอื่นๆ ของงิ้ว (ดอกแดง) นอกจากใช้ปุยจากผลแล้ว เมล็ดนำไปคั้นน้ำมันใช้ทำอาหารและสบู่ เปลือกให้เส้นใยใช้ทำเชือก เนื้อไม้ใช้ทำไม้จิ้มฟัน ไม้ขีดไฟ เสาเข็ม ของเล่น กล่องใส่สินค้า หีบศพ แบบก่อสร้าง เรือ แจว พาย ฯลฯ ในประเทศอินเดีย ชาวฮินดูเชื่อว่า พระพรหมทรงประทับพักผ่อนอยู่ใต้ร่มงิ้วหลังจากทรงสร้างจักรวาลแล้ว ในพิธีแต่งงานของชาวอินเดียบางกลุ่มใช้ไม้งิ้วเป็นที่นั่งของบ่าวสาว

ในด้านสมุนไพรนั้น ชาวไทยใช้รากงิ้วเป็นยาบำรุง เป็นยาทำให้อาเจียน ใบทำเป็นยาทาภายนอก แก้ฟกช้ำ แก้อักเสบ ดอกแห้งใช้รักษาพิษไข้ รักษาริดสีดวง ยางใช้เป็นยาแก้ท้องร่วง เป็นยาบำรุง ในอินเดียใช้ดอกและผลแก้พิษงูกัด รากใช้รักษาโรคเสื่อมสมรรถภาพทางเพศ แม้ปัจจุบันงิ้วจะลดความสำคัญในด้านประโยชน์ใช้สอยลงไปมาก เนื่องจากมีสิ่งอื่นมาทดแทนได้ดีกว่า เช่น ต้นนุ่น แต่สำหรับประโยชน์ด้านความเชื่อ สังคม และวัฒนธรรม คงไม่มีต้นไม้หรือสิ่งใดมาแทนที่ได้
โภชนวิทยา,การแพทย์ทางเลือก (alternative medicine)